題歐陽永叔新鑿幽谷泉
作者：劉攽
朝代：宋

paragraphs: 江南多名山，少有琅琊比。
琅琊盛泉石，晚得幽谷美。
將非造物者，留以待君子。
乃知智且仁，必好山與水。
公有高世材，此山共森峙。
公有濟物心，此泉共清泚。
泉始居地中，隠塞未如此。
今爲萬丈流，近自一勺始。
東浮滄溟廣，下益松檜喜。
奈何公之惠，及更局千里。
安得從公居，曲肱偃吾几。
安得從公遊，枕石洗吾耳。
是非付天壤，塵事如脫屣。
當爲谷中叟，肯爲軒冕起。